CELEX: 32012D0659
Language: mt
Date: 2012-10-23 00:00:00
Title: 2012/659/UE: Deċiżjoni ta’ Implimentazzjoni tal-Kummissjoni tat- 23 ta’ Ottubru 2012 li tagħti deroga mitluba mir-Renju tad-Danimarka skont id-Direttiva tal-Kunsill 91/676/KEE dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli (notifikata bid-dokument numru C(2012) 7182)

25.10.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 295/20
            
         DEĊIŻJONI TA’ IMPLIMENTAZZJONI TAL-KUMMISSJONI
   tat-23 ta’ Ottubru 2012
   li tagħti deroga mitluba mir-Renju tad-Danimarka skont id-Direttiva tal-Kunsill 91/676/KEE dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli
   (notifikata bid-dokument numru C(2012) 7182)
   (It-test Daniża biss huwa awtentiku)
   (2012/659/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 91/676/KEE tat-12 ta’ Diċembru 1991 dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli (1) u b’mod partikolari, it-tielet subparagrafu tal-paragrafu 2 tal-Anness III tagħha,
   Billi:
   
               (1)
            
            
               Jekk l-ammont ta’ demel li Stat Membru biħsiebu japplika għal kull ettaru fis-sena huwa differenti minn dak speċifikat fl-ewwel sentenza tat-tieni subparagrafu tal-paragrafu 2 tal-Anness III tad-Direttiva 91/676/KEE u fil-punt (a) ta’ dak is-subparagrafu, dak l-ammont għandu jiġi ffissat sabiex ma jippreġudikax l-ilħuq tal-għanijiet speċifikati fl-Artikolu 1 ta’ dik id-Direttiva u għandu jkun iġġustifikat abbażi ta’ kriterji oġġettivi, bħal staġuni twal ta’ kultivazzjoni u uċuħ b’rata għolja ta’ assorbiment tan-nitroġenu.
            
         
               (2)
            
            
               Fit-18 ta’ Novembru 2002, il-Kummissjoni adottat id-Deċiżjoni 2002/915/KE (2) li tagħti deroga mitluba mid-Danimarka skont id-Direttiva 91/676/KEE dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli, li tippermetti l-applikazzjoni ta’ demel tal-bhejjem li fihom sa 230 kg nitroġenu għal kull ettaru fis-sena fuq stabbilimenti tal-ifrat speċifiċi fil-qafas tal-programm ta’ azzjoni Daniż 1999-2003. Id-deroga ġiet estiża bid-Deċiżjoni tal-Kummissjoni 2005/294/KE (3) b’konnessjoni mal-programm ta’ azzjoni Daniż 2004-2007 u bid-Deċiżjoni tal-Kummissjoni 2008/664/KE (4) b’konnessjoni mal-programm ta’ azzjoni Daniż 2008-2012.
            
         
               (3)
            
            
               Id-deroga mogħtija bid-Deċiżjoni 2008/664/KE kienet tikkonċerna madwar (għas-sena 2009/2010) 1 507 stabbilimenti tal-ifrat, 299 901 unità ta’ bhejjem u 134 698 ettaru ta’ art li tinħarat, li jikkorrispondu rispettivament għal 3,3 %, 12,5 % u 6,1 % tat-total fid-Danimarka.
            
         
               (4)
            
            
               Fl-20 ta’ Ġunju 2012, id-Danimarka ressqet talba għat-tiġdid tad-deroga lill-Kummissjoni skont it-tielet subparagrafu tal-paragrafu 2 tal-Anness III tad-Direttiva 91/676/KEE.
            
         
               (5)
            
            
               Id-Danimarka stabbilixxiet programm ta’ azzjoni għall-perjodu 2012-2015, f’konformità mal-Artikolu 5 tad-Direttiva 91/676/KEE, permezz tal-Ordni dwar bhejjem kummerċjali, demel tal-bhejjem, għalf tal-ħaxix, eċċ. (l-avviż dwar id-demel tal-bhejjem) Nru 764 tat-28 ta’ Ġunju 2012, l-Att Konsolidat dwar l-użu mill-farms ta’ fertilizzant u dwar il-kopertura veġetali Nru 415 tat-3 ta’ Mejju 2011 u l-Ordni dwar l-użu mill-farms ta’ fertilizzanti u dwar il-kopertura veġetali Nru 845 tat-12 ta’ Lulju 2011, li tapplika għat-territorju Daniż kollu kemm hu.
            
         
               (6)
            
            
               Id-dejta ta’ monitoraġġ turi li għall-ilma ta’ taħt l-art, 82 % tas-siti mmonitorjati għandom konċentrazzjonjiet tan-nitrat taħt il-50 mg/l, u 67 % minnhom taħt il-25 mg/l. Fir-rigward tal-mogħdijiet tal-ilma, 99 % tas-siti mmonitorjati għandhom konċentrazzjonjiet tan-nitrat taħt il-50 mg/l u 76 % tas-siti mmontorjati taħt il-25 mg/l.
            
         
               (7)
            
            
               Il-Kummissjoni, wara li eżaminat it-talba tad-Danimarka u fid-dawl tal-esperjenza miksuba mid-deroga stipulata fid-Deċiżjonijiet 2002/915/KE, 2005/294/KE u 2008/664/KE, tqis li l-ammont ta’ demel previst mid-Danimarka, 230 kg nitroġenu għal kull ettaru fis-sena, se jkun bla ħsara għall-ksib tal-għanijiet tad-Direttiva 91/676/KEE, sakemm ikunu ssodisfati ċerti kundizzjonijiet stretti.
            
         
               (8)
            
            
               Id-Deċiżjoni 2008/664/KE skadiet fil-31 ta’ Lulju 2012. Sabiex jiġi żgurat li l-bdiewa tal-ifrat ikkonċernati jkunu jistgħu jibqgħu jibbenefikaw mid-deroga, huwa xieraq li l-validità tad-Deċiżjoni 2008/664/KE tiġi estiża.
            
         
               (9)
            
            
               L-Artikoli stipulati f’din id-Deċiżjoni huma skont l-opinjoni tal-Kumitat dwar in-Nitrati mwaqqaf skont l-Artikolu 9 tad-Direttiva 91/676/KEE,
            
         ADOTTAT DIN ID-DEĊIŻJONI:
   Artikolu 1
   Id-deroga mitluba mir-Renju tad-Danimarka permezz tal-ittra tal-20 ta’ Ġunju 2012, bil-għan li jiġi permess ammont ogħla ta’ demel tal-bhejjem minn dak previst fl-ewwel sentenza tat-tieni subparagrafu tal-paragrafu 2 tal-Anness III tad-Direttiva 91/676/KEE u fil-punt (a) tiegħu, tingħata, suġġetta għall-kundizzjonijiet stipulati f’din id-Deċiżjoni.
   Artikolu 2
   Definizzjonijiet
   Għall-fini ta’ din id-Deċiżjoni, għandhom japplikaw id-definizzjonijiet li ġejjin:
   
               (a)
            
            
               “farms tal-bhejjem tal-ifrat” tfisser stabbilimenti b’aktar minn tliet unitajiet ta’ bhejjem, li minnhom mill-inqas żewġ terzi tal-bhejjem huma bhejjem tal-ifrat;
            
         
               (b)
            
            
               “mergħat” tfisser art li tintuża għall-mergħa b’mod permanenti jew temporanju (temporanju ġeneralment tfisser perjodu ta’ anqas minn erba’ snin);
            
         
               (c)
            
            
               “uċuħ bi żrigħ intermedju tal-ħaxix”: ċereali tal-għalf, qamħirrum tal-għalf u/jew xgħir tar-rebbiegħa bi żrigħ intermedju tal-ħaxix qabel il-ħsad (fil-każ tal-qamħirrum) jew wara l-ħsad, li jservi bħala kultivazzjoni sekondarja, għall-fini tar-retenzjoni bijoloġika tar-residwi tan-nitroġenu matul ix-xitwa;
            
         
               (d)
            
            
               “pitravi” tfisser pitravi għall-foraġġ;
            
         
               (e)
            
            
               “uċuħ b’assorbiment għoli ta’ nitroġenu u bi staġun twil ta’ tkabbir” tfisser ħaxix, uċuħ tal-ħaxix bħala kultivazzjoni sekondarja jew pitravi u wċuħ oħra bi żrigħ intermedju tal-ħaxix;
            
         
               (f)
            
            
               “profil tal-ħamrija” tfisser is-saff ta’ ħamrija li jinsab taħt wiċċ l-art sa fond ta’ 0,90 m, sakemm il-medja tal-ogħla livell ta’ ilma ta’ taħt l-art ma tkunx aktar fil-baxx; f’dan il-każ il-fond għandu jkun il-medja tal-ogħla livell ta’ ilma ta’ taħt l-art;
            
         
               (g)
            
            
               “saff li jinħarat” huwa l-ogħla 30 ċm tal-art agrikola fejn għandha ssir l-analiżi tal-ħamrija għal-fini ta’ fertilizzazzjoni preċiża.
            
         Artikolu 3
   Kamp ta’ applikazzjoni
   Din id-deroga tapplika fuq bażi individwali u bil-kundizzjonijiet preskritti fl-Artikoli 4 sa 6 ta’ din id-Deċiżjoni għall-farms tal-ifrat fejn in-newba tal-uċuħ tinkludi aktar minn 70 % ta’ uċuħ b’assorbiment għoli ta’ nitroġenu u staġun twil tat-tkabbir.
   Artikolu 4
   Awtorizzazzjoni annwali u impenn
   1.   Il-bdiewa li jrabbu l-bhejjem tal-ifrat għandhom kull sena jissottomettu applikazzjoni għal deroga lill-awtoritajiet kompetenti.
   2.   Flimkien ma’ din l-applikazzjoni annwali, huma għandhom jintrabtu bil-miktub li se jissodisfaw il-kundizzjonijiet previsti fl-Artikoli 5 u 6 ta ‘din id-Deċiżjoni.
   Artikolu 5
   L-użu fuq l-art ta’ demel u fertilizzanti oħra
   L-ammont ta’ demel tal-bhejjem li jinfirex fis-sena fuq l-art tal-farms tal-bhejjem tal-ifrat li jibbenefikaw minn deroga individwali, inkluż dak mill-bhejjem stess, ma għandux jaqbeż l-ammont ta’ demel li jkun fih 230 kg nitroġenu għal kull ettaru, bil-kondizzjonijiet li ġejjin:
   
               (1)
            
            
               L-ammont totali tan-nitroġenu għandu jikkonforma mal-assorbiment tan-nutrijenti tal-uċuħ ikkunsidrat, filwaqt li titqies il-provvista tan-nitroġenu mill-ħamrija. Dan ma għandux jaqbeż għall-uċuħ kollha, fi kwalunkwe każ, l-istandards tar-rata massima għall-użu tan-nitroġenu, kif stabbilit fil-programm ta’ azzjoni. L-istandards għall-użu massimu tan-nitroġenu għandhom ikunu stabbiliti fil-livell tal-inqas 10 % taħt l-ottimu ekonomiku.
            
         
               (2)
            
            
               Kull farm tal-bhejjem tal-ifrat li jibbenefika minn deroga individwali għandu jħejji, għall-erja kollha tiegħu, pjan ta’ fertilizzazzjoni, li għandu jinżamm fuq il-farm. Dan għandu jkopri l-perjodu bejn l-1 ta’ Awwissu sal-31 ta’ Lulju tas-sena ta’ wara. Il-pjan ta’ fertilizzazzjoni għandu jinkludi dan li ġej:
               
                           (a)
                        
                        
                           il-pjan tan-newba tal-uċuħ, li għandu jispeċifika l-erja tal-ħbula tar-raba’ b’uċuħ li jirrikjedu ħafna nitroġenu u staġun twil tat-tkabbir u dawk b’uċuħ oħra, flimkien ma’ pjanta skeċċ li turi l-lokalità tal-għelieqi individwali;
                        
                     
                           (b)
                        
                        
                           l-għadd ta’ bhejjem, deskrizzjoni tal-bini fejn jinżammu u tas-sistema tal-ħżin, inkluż il-volum ta’ ħżin ta’-demel disponibbli;
                        
                     
                           (c)
                        
                        
                           il-kalkolu tan-nitroġenu u tal-fosforu fid-demel prodott fuq il-farm;
                        
                     
                           (d)
                        
                        
                           id-deskrizzjoni tat-trattament tad-demel, jekk hemm, u tal-karatteristiċi mistennija tad-demel ipproċessat;
                        
                     
                           (e)
                        
                        
                           l-ammont, it-tip u l-karatteristiċi ta’ demel imwassal barra l-farm jew lill-farm;
                        
                     
                           (f)
                        
                        
                           ir-rekwiżiti prevedibbli tan-nitroġenu u l-fosforu għal kull ħabel art;
                        
                     
                           (g)
                        
                        
                           il-kalkolu tan-nitroġenu u l-fosforu mid-demel użat f’kull ħabel art;
                        
                     
                           (h)
                        
                        
                           il-kalkolu tan-nitroġenu u tal-fosfat użati minn fertilizzanti kimiċi u minn fertilizzanti oħrajn f’kull ħabel art;
                        
                     
                           (i)
                        
                        
                           l-indikazzjoni taż-żmien meta tferxxu d-demel u l-fertilizzanti kimiċi.
                        
                     Il-pjanijiet għandhom jiġu rriveduti sa mhux aktar tard minn sebat ijiem wara kwalunkwe bidla fil-prattiki agrikoli sabiex tiġi żgurata l-konsistenza bejn il-pjanijiet u l-prattiki agrikoli reali.
            
         
               (3)
            
            
               kull farm li jibbenifika minn deroga individwali għandu jissottometti l-kont tal-fertilizzazzjoni lill-awtoritajiet kompetenti, inklużi l-ammonti ta’ demel u fertilizzanti tan-nitroġenu applikati, sat-tmiem Marzu ta’ kull sena;
            
         
               (4)
            
            
               analiżi perjodiċi tan-nitroġenu u tal-fosfru fis-saff li jinħarat għandha ssir minn kull farm tal-bhejjem tal-ifrat li jibbenefika minn deroga individwali għall-fini ta’ fertilizzazzjoni preċiża. L-analiżi u t-teħid ta’ kampjuni għandhom jitwettqu talanqas darba kull erba’ snin għall kull erja omoġenja tal-farm, fir-rigward tan-newba tal-uċuħ u l-karatteristiċi tal-ħamrija. Għanda ssir talanqas, analiżi waħda għal kull ħames ettari ta’ art tal-farm. Ir-riżultati tal-analiżi tan-nitroġenu u l-fosfru fis-saff li jinħarat għandhom ikunu disponibbli fuq il-farm tal-bhejjem tal-ifrat li jibbenefika minn deroga;
            
         
               (5)
            
            
               id-demel tal-bhejjem ma għandux jitferrex fil-ħarifa, qabel il-kultivazzjoni tal-ħaxix.
            
         Artikolu 6
   Immaniġġjar tal-artijiet
   (1)   70 % jew aktar tal-erja disponibbli għat-tferrix tad-demel fuq farm tal-bhejjem tal-ifrat li jibbenefika minn deroga individwali għandu jkun ikkultivat b’uċuħ b’assorbiment għoli ta’ nitroġenu u bi staġun twil tat-tkabbir.
   (2)   Uċuħ ta’ ħaxix għall-konservazzjoni tan-nutrijenti m’għandhomx jinħartu qabel l-1 ta’ Marzu sabiex ikun żgurat li erja li tinħarat tkun miksija bil-veġetazzjoni s-sena kollha sabiex jiġu rkuprati n-nitrati li jintilfu mis-saff sekondarju tal-ħamrija fil-ħarifa u sabiex dan it-telf jiġi limitat fix-xitwa.
   (3)   Mergħat temporanji għandhom jinħartu fir-rebbiegħa u l-ħrit se jkun segwit minn uċuħ b’assorbiment għoli ta’ nitroġenu.
   (4)   In-newba tal-uċuħ m’għandhiex tinkludi pjanti leguminużi jew pjanti oħra li jittrasformaw in-nitroġenu atmosferiku. Madankollu, dan mhux se japplika għas-silla jew għall-alfalfa f’mergħa b’inqas minn 50 % ta’ silla jew alfalfa u għal barli/piżelli li nżergħu flimkien mal-ħaxix.
   Artikolu 7
   Monitoraġġ
   1.   L-awtorità kompetenti għandha tiżgura li mapep li juru l-perċentwal tal-farms tal-bhejjem tal-ifrat, il-perċentwal ta’ bhejjem, il-perċentwal tal-art agrikola koperta b’deroga individwali jitħejjew u jiġu aġġornati kull sena għal kull muniċipalità.
   2.   Sabiex jiġi aċċertat li d-deroga mhux se tfixkel l-għan tad-Direttiva 91/676/KEE, il-monitoraġġ għandu jitwettaq fl-ilma tar-riżosfera, l-ilmijiet tal-wiċċ u ta’ taħt l-art, sabiex jipprovdu dejta dwar in-nitroġenu u l-fosfru fil-profil tal-ħamrija u l-konċentrazzjonijiet tan-nitrati fl-ilma tal-wiċċ u ta’ taħt l-art, kemm bil-kundizzjonijiet tad-deroga kif ukoll mingħajr. Il-monitoraġġ għandu jitwettaq fil-livell tal-farms fil-qafas tal-programm nazzjonali tal-monitoraġġ taż-żoni agrikoli tad-drenaġġ. Is-siti ta’ monitoraġġ għandhom jinkludu t-tipi ewlenin ta’ ħamrija, il-prattiki ta’ fertilizzazzjoni u l-uċuħ.
   3.   Stħarriġ u analiżi kontinwi tan-nutrienti għandhom jitwettqu fil-qafas tal-programm nazzjonali ta’ monitoraġġ taż-żoni agrikoli tad-drenaġġ u għandhom jipprovdu dejta dwar l-użu lokali tal-art, in-newba tal-uċuħ u l-prattiki agrikoli fuq farms tal-bhejjem tal-ifrat li jibbenefikaw minn deroga individwali. Informazzjoni u dejta miġbura mill-analiżi tan-nutrienti kif imsemmi fl-Artikolu 5 ta’ din id-Deċiżjoni, u l-monitoraġġ kif imsemmi fl-Artikolu 7(2) ta’ din id-Deċiżjoni għandha tintuża għall-kalkoli bbażati fuq mudelli tal-firxa tat-telf tan-nitroġenu u tal-fosfru mill-farms tal-bhejjem tal-ifrat li jibbenefikaw minn deroga individwali fuq il-bażi ta’ prinċipji xjentifiċi.
   4.   L-awtoritajiet kompetenti għandhom jikkwantifikaw il-perċentwal tal-artijiet taħt deroga miżrugħa bis-silla jew bl-alfalfa f’mergħat u bix-xgħir/bil-piżelli b’kultivazzjoni intermedja tal-ħaxix.
   Artikolu 8
   Kontrolli
   1.   L-awtoritajiet kompetenti għandhom jiżguraw li l-applikazzjonijiet kollha għal deroga jitressqu għal kontroll amministrattiv. Meta l-kontroll juri li l-kundizzjonijiet previsti fl-Artikoli 5 u 6 mhumiex issodisfati, l-applikant għandu jiġi mgħarraf b’dan. F’dan il-każ, l-applikazzjoni għandha tiġi rifjutata.
   2.   Għandu jkun stabbilit programm ta’ spezzjonijiet ibbażat fuq l-analiżi tar-riskju, ir-riżultati tal-kontrolli tas-snin ta’ qabel u r-riżultati ta’ kontrolli aleatorji ġenerali tal-applikazzjoni tal-leġiżlazzjoni li timplimenta d-Direttiva 91/676/KEE. L-ispezzjonijiet għandhom jikkonsistu fi spezzjonijiet fil-post u kontroll fuq il-post u għandhom ikopru kull sena mill-inqas 5 % tal-farms li jibbenefikaw minn deroga individwali fir-rigward tal-kundizzjonijiet stabbiliti fl-Artikoli 5 u 6 ta’ din id-Deċiżjoni. Fejn il-verifika tindika nuqqas ta’ konformità, il-bidwi għandu jiġi mmultat skont is-sistema nazzjonali u t-talba għal deroga għas-sena ta’ wara għandha tiġi rifjutata.
   3.   L-awtoritajiet kompetenti għandhom jingħataw is-setgħat u l-mezzi meħtieġa biex jivverifikaw il-konformità mal-kundizzjonijiet tad-deroga mogħtija skont din id-Deċiżjoni.
   Artikolu 9
   Rappurtar
   L-awtoritajiet kompetenti għandhom kull sena sa mhux aktar tard minn Diċembru, u għas-sena 2016 mhux aktar tard minn Ġunju, iressqu rapport li jkun fih l-informazzjoni li ġejja:
   
               (a)
            
            
               mapep li juru l-perċentwal tal-farms tal-bhejjem tal-ifrat, il-perċentwal ta’ bhejjem, il-perċentwal tal-art agrikola koperta b’deroga individwali għal kull muniċipalità, kif ukoll mapep dwar l-użu lokali tal-art, kif imsemmi fl-Artikolu 7(1) ta ‘din id-Deċiżjoni;
            
         
               (b)
            
            
               ir-riżultati tal-monitoraġġ tal-ilma ta’ taħt l-art u tal-wiċċ, rigward in-nitrati u l-konċentrazzjonijiet tal-fosfru, inkluża informazzjoni dwar ix-xejriet fil-kwalità tal-ilma, kemm bil-kundizzjonijiet tad-deroga kif ukoll bla deroga, flimkien mal-impatt tad-deroga fuq il-kwalità tal-ilma, kif imsemmi fl-Artikolu 7(2) ta’ din id-Deċiżjoni;
            
         
               (c)
            
            
               ir-riżultati tal-monitoraġġ tal-ħamrija fir-rigward tal-konċentrazzjonijiet tan-nitroġenu u tal-fosfru fuq l-ilma tar-riżosfera, kemm bil-kundizzjonijiet tad-deroga kif ukoll bla deroga, kif imsemmi fl-Artikolu 7(2) ta’ din id-Deċiżjoni;
            
         
               (d)
            
            
               ir-riżultati ta’ stħarriġ dwar l-użu lokali tal-art, in-newba tal-uċuħ u l-prattiki agrikoli, kif imsemmi fl-Artikolu 7(3) ta’ din id-Deċiżjoni;
            
         
               (e)
            
            
               ir-riżultati ta’ kalkoli bbażati fuq mudelli, ta’ kemm hu kbir it-telf tan-nitroġenu u tal-fosfru mill-farms li jibbenefikaw minn deroga individwali, kif imsemmi fl-Artikolu 7(3) ta’ din id-Deċiżjoni;
            
         
               (f)
            
            
               tabelli li juru l-perċentwal ta’ art agrikola taħt deroga miżrugħa bis-silla jew bl-alfalfa f’mergħat u bix-xgħir/bil-piżelli b’kultivazzjoni intermedja tal-ħaxix, kif imsemmi fl-Artikolu 7(4) ta’ din id-Deċiżjoni;
            
         
               (g)
            
            
               evalwazzjoni tal-implimentazzjoni tal-kundizzjonijiet tad-deroga, fuq il-bażi ta’ kontrolli fil-livell tal-farm u ta’ informazzjoni dwar il-farms li mhumiex konformi, abbażi tar-riżultati tal-ispezzjonijiet amministrattivi u fuq il-post, kif imsemmi fl-Artikolu 8(1) u 8(2) ta’ din id-Deċiżjoni.
            
         Artikolu 10
   Din id-deroga għandha tapplika mill-1 ta’ Awwissu 2012 ‘il quddiem. Għandha tiskadi fil-31 ta’ Lulju 2016.
   Artikolu 11
   Din id-Deċiżjoni hija indirizzata lir-Renju tad-Danimarka.
   
      Magħmul fi Brussell, it-23 ta’ Ottubru 2012.
      
         
            Għall-Kummissjoni
         
         Janez POTOČNIK
         
            Membru tal-Kummissjoni
         
      
   
   
      (1)  ĠU L 375, 31.12.1991, p. 1.
   
      (2)  ĠU L 319, 23.11.2002, p. 24.
   
      (3)  ĠU L 94, 13.4.2005, p. 34.
   
      (4)  ĠU L 217, 13.8.2008, p. 16.